[bookmark: _Hlk232598954][bookmark: _GoBack]ПРЕДЛОГ НА ЗАКОН ЗА ЕЛЕКТРОНСКО ФАКТУРИРАЊЕ

I. ОПШТИ ОДРЕДБИ

Член 1

(1) Со овој закон се уредува електронската фактура, системот за електронско фактурирање, правата и обврските на субјектите кои го користат системот за електронско фактурирање, поврзани документи и други документи, начинот на издавање, валидација, прием, прифаќање, одбивање, сторнирање, исправка и чување на електронските фактури, поврзани документи и други документи преку системот за електронско фактурирање, како и алтернативниот начин на фактурирање.
(2) За сите прашања кои не се уредени со овој закон, соодветно се применуваат другите закони со кои се уредува предметната материја.

II. ПОИМНИК

Член 2

(1) Одделните изрази употребени во овој закон го имаат следното значење:
1.  „Систем за електронско фактурирање (систем за е-фактура)” е централен информациски систем кој овозможува издавање, валидација, прием, прифаќање, одбивање, сторнирање, исправка и чување на е-фактура во структуриран електронски формат и обезбедува автентичност, интегритет и читливост на е-фактурата.
2. [bookmark: _Hlk233105902]„Структуриран електронски формат” претставува збир на податоци создадени во електронска форма, погодни за електронска обработка и пренос преку електронски комуникациски системи.
3. „Трансакција” претставува промет на добра и услуги кој се врши со или без надоместок, како и  плаќање кое се добива однапред (аванс) пред да биде извршен прометот согласно Законот за данокот на додадена вредност.
4. „Електронска фактура”  е фактура за извршена трансакција издадена, испратена и примена во структуриран електронски формат преку систетемот за е-фактура кој овозможува нејзина автоматска и електронска обработка.
5. „Поврзани документи” се документи што го следат извршувањето на трансакции помеѓу издавачот и примателот и се издаваат, испрaќаат и примаат во структуриран електронски формат преку системот за е-фактура.
6. „Други документи”  се документи  кои согласно овој закон се издаваат и испрaќаат во структуриран електронски формат и се дел од системот за е-фактура. Овие документи не претставуваат електронска фактура ниту поврзан документ, но се доставуваат преку системот за е-фактура во случаи утврдени со овој закон и други прописи.
7. „Елементи на електронска фактура” се збир на податоци кои електронската фактура најмалку мора да ги содржи согласно овој закон и Законот за данокот на додадена вредност.
8.  „Валидирање на е-фактура во системот” претставува автоматизиран процес на структурни, логички и математички проверки за издавање на единствен идентификатор на фактурата.
9. „Единствен идентификатор на фактура (ЕИФ)” претставува единствен идентификациски код кој го доделува системот за е-фактура при валидација на е-фактурите.
10. „Испраќач” е лице кое не е вршител на прометот, а кое испраќа е-фактури до системот за е-фактура во име и за сметка на издавачот во случаи кога согласно закон е предвидено испраќање на документи од лице кое не е вршител на прометот.
11. „Издавач”  е лице кое е вршител на прометот (продавач) кое согласно Закон има обврска да издава фактури. Издавачот издава и/или испраќа е-фактури до системот за е-фактура согласно овој закон. 
12. „Примател” е лице кое прима е-фактура за извршени трансакции кон него (купувач). Во случај на промет согласно член 24-а од Законот за данокот на додадена вредност, примател е и субјектот кој е имплементатор на проектот.
13. „Корисник на системот” е лице кое е регистрирано на системот за е-фактура.
14. „Краен потрошувач” е физичко лице кое набавува добра или услуги за лична употреба и не ги користи за вршење на стопанска дејност согласно Законот за данокот на додадена вредност.
15. „Исправка”  е измена на податоците во претходно издадена е-фактура за реализирана трансакција.
16. „Сторнирање”  е поништување на претходно издадена е-фактура за реализирана трансакција.
(2) За целите на овој закон под терминот „е‑фактура“ се подразбираат електронската фактура, поврзаните документи и другите документи.

III. СИСТЕМ ЗА ЕЛЕКТРОНСКО ФАКТУРИРАЊЕ

Член 3

(1) Управата за јавни приходи воспоставува, управува и овозможува функционирање на системот за е-фактура преку кој се врши изготвување, прием, валидација, доделување на ЕИФ, издавање, преземање, прифаќање, одбивање, исправка, сторнирање и чување на е-фактурата.
(2) Комуникацијата со системот за е-фактура може да се врши преку:
1. Директна интеграција и интероперабилност на системот за е-фактура со деловните информациски системи на корисникот (API);
2. Клиентска апликација;
3. Веб апликација;
4. Мобилна апликација.
(3) Постапката за изготвување, прием, валидација во системот, доделување на ЕИФ, издавање, преземање, прифаќање, одбивање, исправка, сторнирање и чување на е-фактурата, како и начин на известување на корисниците ја пропишува министерот за финансии. 
      Член 4
(1) Системот за е-фактура прави проверка на доставените е-фактури и доколку се исполнети условите утврдени со овој закон и техничките стандарди, истиот врши:
1. Валидација;
2. Доделува единствен идентификатор на фактура (ЕИФ);
3. Доделува електронски временски жиг;
4. Го евидентира документот во системот.
(2) Е-фактура се смета за валидирана во моментот на доделување на ЕИФ и електронски временски жиг.
(3) ЕИФ не може да се повторува и служи за идентификација, следење и проверка на валидноста на е-фактурата.
(4) Доколку е-фактурата не ги исполнува условите утврдени со овој закон и техничките стандарди, истата не се валидира од страна на системот за е-фактура.
(5) Валидацијата од страна на системот не претставува потврда за материјалната точност, законитоста или даночниот третман на трансакцијата.

IV. КОРИСНИК НА СИСТЕМОТ ЗА Е-ФАКТУРА
Член 5
(1) Корисник на системот за е-фактура е регистриран даночен обврзник во Единствениот регистар на даночни обврзници на Управата за јавни приходи.
(2) Лицето може да го користи системот за е-фактура доколку има регистрирана корисничка сметка на системот за електронски даночни услуги на Управата за јавни приходи и истото е овластено од корисникот од став (1) на овој член.
(3) Корисникот од став (1) на овој член е должен постојано да ги следи сите известувања и состојби од системот за е-фактура.


V. ДОКУМЕНТИ КОИ СЕ ЕВИДЕНТИРААТ ПРЕКУ СИСТЕМОТ ЗА Е-ФАКТУРА
Член 6
(1) За електронска фактура во смисла на овој закон се смета:
1. Фактура која се издава за извршен промет на добра и услуги;
2. Книжни одобренија;
3. Книжни задолженија;
4. Авансна фактура;
5. Извештај за задржан данок на додадена вредност во постапка на присилна наплата и присилно извршување;
6. Извештај за пресметка на данок на додадена вредност во постапка на присилна наплата и присилно извршување;
7. Фактура за промет ослободен од данок на додадена вредност согласно член 24-а од Законот за данокот на додадена вредност;  
8. Збирна фактура која ја издава даночен застапник за цели на данокот на додадена вредност;
9. Фактура за извршени трансакции кон посебни субјекти согласно член 46, 47, 48 и 49 од Законот за данокот на додадена вредност;
10. Фактура за промет кон странско лице;
11. Фактура/Испратница;
12. Времена ситуација за извршени градежни работи;
13. Фактура за регистриран готовински промет.
(2) За поврзани документи во смисла на овој закон се сметаат:
1. Испратница;
2. Повратница;
3. Дополнителен поврзан документ.
(3) Други документи за кои се применува системот за е-фактура се:
1. Интерна фактура за промет за кој даночниот обврзник е даночен должник согласно член 32 точки 4 и 5 од Законот за данокот на додадена вредност;
2. Извештај за извршен увоз;
3. Збирна пресметка за посебни шеми (тур-оператор и употребувани добра);
4. Интерна пресметка за промет на добра и услуги согласно член 3 став (3) и член 6 став (3) од Законот за данокот на додадена вредност.
5. Извештај за трансакции ослободени од обврска за издавање електронска фактура согласно член 16 став (2) точка 3 на овој закон.
(4) Формата и содржината на документите од овој член ги пропишува министерот за финансии.
(5) По исклучок на став (4) од овој член министерот за финансии, во согласност од министерот за економија и труд ја пропишува формата и содржината на документите од став (2) на овој член.
(6) Министерот за финансии се овластува да одобри одредени олеснувања во однос на издавањето на е-фактура, а особено да утврди во кои случаи и под кои услови се издаваат е-фактурите.

VI. ЕЛЕМЕНТИ НА ЕЛЕКТРОНСКА ФАКТУРА

Член 7

(1) Електронските фактури кои се доставуваат преку системот за е-фактура согласно член 6 од овој закон треба да ги содржат следните податоци:
1. ЕИФ;
2. Временски жиг на фактура;
3. Датум на издавање на фактура и број;
4. Податоци за вршителот на трансакцијата (име односно назив и адреса на даночниот обврзник кој ја извршува трансакцијата и негов даночен број и/или негов даночен број под кој е регистиран за данок на додадена вредност);
5. Податоци за примателот на трансакцијата (име односно назив и адреса на примателот на трансакцијата и негов даночен број и/или негов даночен број под кој е регистиран за данок на додадена вредност. По исклучок за трансакции кон крајни корисници не се наведува даночниот број на примателот);
6. Датум на извршена трансакција;
7. Детали за трансакција (количина, опис на трансакцијата, единечна цена без данокот на додадена вредност, класифицирана според соодветната даночна стапка);
8. Ценовниот дисконт, рабатот и другите видови на намалување на цената доколку се одобруваат во време на извршување на трансакцијата;
9. Износ на надоместокот за извршана трансакција без данокот на додадена вредност;
10. Износ на примен аванс во случај на авансно плаќање;
11. Применета даночна стапка и соодветен даночен индикатор;
12. Износ на пресметаниот данок на додадена вредност;
13. Вкупен износ на надоместокот за извршената трансакција и данокот на додадена вредност;
14. Напомена за законски основ врз основа на кој данокот на додадена вредност не е пресметан или е пресметан согласно посебен начин на оданочување;
15. Име, презиме и потпис на овластеното лице за потпишување на електронски фактури од издавачот.
(2) Покрај податоците наведени во ставот (1) од овој член, документите од член 6 од овој закон може да содржат дополнителни податоци и исклучоци кои се уредени со други прописи.

VII. ПРАВНА ВАЛИДНОСТ НА ЕЛЕКТРОНСКАТА ФАКТУРА
Член 8
(1) Електронската фактура е правно валиден документ кога е:
1. Издадена преку системот за е-фактура во структуиран електронски формат;
2. Потпишана со квалификуван сертификат за електронски потпис согласно Закон;
3. Валидирана согласно член 4 став (2) од овој закон.
(2) Визуелниот приказ на електронската фактура во печатена форма овозможен преку системот за е-фактура ја има истата правна и доказна сила како и оригиналниот електронски документ доколку се исполнети условите од член 10 став (1) од Законот за електронски документи, електронска идентификација и доверливи услуги.
(3) Секое лице до кое се доставува печатена форма на визуелниот приказ на електронскиот документ од ставот (2) на овој член може да направи проверка на неговата валидност преку скенирање на кодот на печатената форма на електронскиот документ (QR-код), кој ја содржи локацијата каде што може да се добијат податоци за валидноста на документот.


VIII. ИЗДАВАЊЕ И ПРИЕМ НА ЕЛЕКТРОНСКА ФАКТУРА
Член 9
(1) Издавањето и приемот на електронските фактури за субјекти кои се корисници на системот за е-фактура се вршат преку системот за е-фактура.
(2) Во случај кога електронската фактура е издадена кон субјект кој не е корисник на системот за е-фактура, издавачот добива известување дека примателот не е корисник на системот за е-фактура и истиот има обврска да ја достави издадената електронска фактура на друг начин согласно закон.
(3) Електронската фактура се издава во рок пропишан согласно Законот за данокот на додадена вредност. 

Член 10

(1) Системот за е-фактура испраќа електронско известување за валидирана електронска фактура до издавачот и примателот на електронската фактура во моментот кога истата е достапна на системот за е-фактура.
(2) Електронската фактура од став (1) се смета дека е издадена во моментот кога е достапна преку системот за е-фактура и за која е испратено електронско известување до издавачот преку системот за е-фактура, независно од моментот на нејзино креирање.
(3) Електронската фактура од став (1) на овој член се смета за уредно примена во моментот кога истата е достапна на системот за е-фактура и за истата е испратено електронско известување до примателот преку системот за е-фактура.
(4) Преземањето на електронската фактура се врши со примена на квалификуван сертификат за електронски потпис.



IX. ПРИФАЌАЊЕ И ОДБИВАЊЕ НА ЕЛЕКТРОНСКАТА ФАКТУРА 

Член 11

(1) Примателот, корисник на системот за е-фактура, може да ја прифати или одбие електронската фактура најдоцна до 10-ти во месецот кој следи по месецот од датумот на извршената трансакција.
(2) Прифаќањето или одбивањето на електронската фактура од страна на примателот се врши со примена на квалификуван сертификат за електронски потпис.
(3) Преку системот за е-фактура се испраќа електронско известување до издавачот на електронска фактурата дека истата е прифатена или одбиена согласно став (1) од овој член.
(4) Доколку примателот не изврши прифаќање или одбивање на електронската фактура во рокот пропишан во став (1) од овој член се смета дека електронската фактурата е прифатена и станува подобна за даночни и сметководствени цели.
(5) Доколку примателот ја одбие електронската фактура, а издавачот не изврши исправка или сторнирање согласно член 12 од овој закон, електронската фактура останува издадена и истиот има обврска да ја евидентира за сметководствени и/или даночни цели, притоа одбивањето не создава обврска за примателот да ја евидентира електронската фактура за сметководствени и/или даночни цели.

X. СТОРНИРАЊЕ И ИСПРАВКА НА ЕЛЕКТРОНСКА ФАКТУРА

Член 12

(1) Исправка или сторнирање на електронска фактура може да врши само издавачот преку системот за е-фактура, со наведување на причини за исправката или сторнирањето.
(2) Исправката или сторнирањето се врши преку издавање на нова електронска фактура со упатување на претходно издадената електронска фактура која се исправа или сторнира.
(3) Исправката или сторнирањето од став (1) на овој член не може да се врши по доставување на годишната сметка согласно Законот за данокот на додадена вредност.
(4) Системот за е-фактура испраќа електронско известување до издавачот и примателот за извршената исправка или сторнирање.

XI. ПОВРЗАНИ ДОКУМЕНТИ

Член 13

(1) Субјектот кој издава поврзaн документ за трансакција (согласно член 6 став (2) од овој закон) има обврска истиот да го евидентира преку системот за е-фактура најдоцна во рок од 2 дена од денот на извршување на трансакцијата.
(2) Поврзаниот документ кој се доставува до системот за е-фактура мора да биде потпишан со квалификуван сертификат за електронски потпис од страна на издавачот.
(3) Системот за е-фактура при прием на поврзаниот документ доделува ЕИФ и временски жиг.
(4) Поврзаниот документ и евидентирањето од ставот (1) на овој член имаат карактер на електронска евиденција за даночни и сметководствени цели.
(5) Системот за е-фактура праќа известување до издавачот и примателот во моментот кога поврзаниот документ е достапен на системот за е-фактура.
(6) Врз основа на евидентираниот поврзан документ, издавачот има обврска да изготви електронска фактура согласно рокот пропишан во член 9 став (3) од овој закон.
(7) Поврзаниот документ издаден преку системот за е-фактура може да се сторнира или исправи од издавачот со наведување на причини за истото најдоцна до рокот за издавање на електронската фактура.
(8) Преку системот за е-фактура се испраќа известување до издавачот и примателот на поврзаниот документ дека истиот е сторниран или коригиран согласно став (7) од овој член.

XII. ДРУГИ ДОКУМЕНТИ
Член 14
(1) Другите документи од член 6 став (3) од овој закон се сметаат дека се издадени во моментот кога им е доделен ЕИФ и електронски временски жиг, независно од моментот на нивно креирање.
(2) Исправка или сторнирање на другите документи од член 6 став (3) од овој закон може да се изврши со наведување на соодветна причина, најдоцна до рокот за доставување на годишната сметка.
(3) Другите документи од член 6 став (3) од овој закон се доставуваат најдоцна до 15-ти во месецот кој следи по месецот од датумот на извршената трансакција.

XIII. ЧУВАЊЕ НА Е-ФАКТУРИ
Член 15
(1) Обврска за чување на е-фактурите имаат издавачот и примателот согласно роковите пропишани во Законот за даночна постапка.
(2) Управата за јавни приходи за даночни цели ги чува е-фактурите согласно роковите на застарување на утврдувањето на данок пропишани во Законот за даночна постапка.
(3) Е-фактурите се чуваат во оригинална електронска форма согласно Законот за електронски документи, електронска идентификација и доверливи услуги.
(4) Е-фактурите се достапни на системот за е-фактура за преземање за издавачот и примателот најмногу 2 години по истекот на годината во која се издадени.
(5) Управата за јавни приходи може да ги направи достапни е-фактурите на барање на надлежен орган кога за тоа постои правен основ согласно закон.
(6) Управата за јавни приходи по истекот на рокот во став (4) на овој член може да ги направи достапни е-фактурите на барање на издавачот или примателот согласно обврската за чување на даночна тајна пропишана во Законот за даночна постапка.

XIV. ОБВРСКА ЗА ИЗДАВАЊЕ И ПРИЕМ НА Е-ФАКТУРИ
Член 16
(1) Обврска за издавање на е-фактура преку системот за е-фактура имаат:
1. Правни и физички лица кои се регистрирани даночни обврзници за цели на данокот на додадена вредност, вклучително и јавните претпријатија како и трговските друштва во целосна или доминантна сопственост на централната власт или во сопственост или доминантна сопственост на Градот Скопје или една или повеќе општини;
2. Правни лица кои не се регистрирани даночни обврзници за цели на данокот на додадена вредност, а вршат стопанска дејност; 
3. Физички лице кои не се регистрирани даночни обврзници за цели на данокот на додадена вредност, а вршат стопанска дејност;
4. Буџетските корисници, непрофитни институции, контролирани и финансирани од државата или од општините и Градот Скопје, како и Народната банка на Република Северна Македонија;
5. Субјекти кои вршат постапки за присилна наплата и присилно извршување;
6. Даночен застапник;
7. Примателот на прометот во случај на самофактурирање;
8. Даночен должник согласно член 32 точки 4 и 5 од Законот за данокот на додадена вредност.
(2) По исклучок од став (1) на овој член, обврската за издавање на е-фактура преку системот за е-фактура не се однесува за:
1. Трансакции за кои се издава фискална сметка во согласност со Законот за регистрирање на готовински плаќања, освен во случај кога се издава фактура за регистриран готовински промет на барање на примателот или заради евиденциски цели согласно закон.
2. Tрансакции поврзани со јавни набавки на стоки, услуги и работи кои се уредени со Законот за јавни набавки во областа на одбраната и безбедноста;
3. Трансакции кои се ослободени од данок на додадена вредност согласно член 23 точка 5 алинеи а, б, в, г, д, ѓ од Законот за данокот на додадена вредност;
(3) Субјекти кои имаат обврска да примаат е-фактури преку системот за е-фактура се:
1. Буџетските корисници, непрофитни институции, контролирани и финансирани од државата или од општините и Градот Скопје, како и Народната банка на Република Северна Македонија;
2. Правни и физички лица кои се регистрирани даночни обврзници за цели на данокот на додадена вредност, вклучително и јавните претпријатија како и трговските друштва во целосна или доминантна сопственост на централната власт или во сопственост или доминантна сопственост на Градот Скопје или една или повеќе општини.
3. Правни и физички лица кои не се регистрирани даночни обврзници за цели на данокот на додадена вредност, а вршат стопанска дејност.
(4) Субјекти кои немаат обврска за прием на електронски фактури преку системот за е-фактура се:
1. Субјектите од членовите 46, 47, 48 и 49 од Законот за данокот на додадена вредност;
2. Физичко лице краен потрошувач.
XV. АЛТЕРНАТИВЕН НАЧИН НА ФАКТУРИРАЊЕ
Член 17
(1) При прекин во функционирањето на системот за е-фактура поради технички или други оправдани причини во траење од 24 часа непрекинато се применува алтернативен начин на фактурирање.
(2) Во случај на прекин во функционирањето на системот за е-фактура согласно став (1) на овој член и негово повторно ставање во функција, Управата за јавни приходи објавува известување на својата официјална веб страна и/или преку средства за јавно информирање.
(3) Во случај на недостапност на системот за е-фактура може да се издаваат фактури во хартиена форма или во електронска форма надвор од системот за е-фактура. При повторното воспоставување на работата на системот за е-фактура, издадените фактури задолжително се доставуваат во системот за е-фактура во рок од 5 работни дена од денот на повторно воспоставување на функционалностите на системот за е-фактура.
(4) Фактурите и другите документи издадени согласно став (3) од овој член се сметаат за валидни и веродостојни за даночни и сметководствени цели.
(5) Датумот на издавање на електронската фактура издадена за време на алтернативниот начин на фактурирање се смета за веродостоен датум на издавање, без оглед на датумот на нејзино валидирање во системот за е-фактура.
(6) Критериумите за утврдување на нефункционирање на системот, начинот на јавно известување, роковите и техничките услови за доставување на е-фактурите издадени во алтернативниот начин на фактурирање по повторно воспоставување на системот ги пропишува министерот за финансии во согласност со министерот за дигитална трансформација.

XVI. ЗАШТИТА НА ЛИЧНИ ПОДАТОЦИ
Член 18
(1) При примената на овој закон, обработката на личните податоци се врши во согласност со Законот за заштита на личните податоци и прописите донесени врз основа на него.
Член 19
(1) [bookmark: _Hlk233812754]Контрола над спроведување на овој закон врши Министерство за финансии - Управата за јавни приходи.

XVII. ПРЕКРШОЧНИ ОДРЕДБИ
Член 20
(1) Глоба во износ од 300 до 1.000 евра во денарска противвредност на правно лице (микро трговец), од 600 до 2.000 евра во денарска противвредност на правно лице (мал трговец), од 1.800 до 6.000 евра во денарска противвредност на правно лице (среден трговец) и од 3.000 до 10.000 евра во денарска противвредност на  правно лице (голем трговец) ќе му се изрече за прекршок ако:
1. Не го користи системот за е-фактура согласно законската обврска од  член 21 од овој закон;
2. Поднесува погрешен тип на документ (член 6 од овој закон);
3. Не издава електронска фактура преку системот за е-фактура (член 16 став (1) од овој закон);
4. не евидентира поврзани документи преку системот за е-фактура (член 13 став 1 овој закон);
5. Не издал електронска фактура за трансакција за која е издаден поврзан документ (член 13 став (6) од овој закон);
6. Не издава други документи преку системот за е-фактура (член 14 од овој закон).
(2) Глоба во износ од 50 до 250 евра во денарска противвредност на одговорно лице во правно лице (микротрговец), од 100 до 500 евра во денарска противвредност на одговорно лице во правно лице (мал трговец), од 150 до 500 евра во денарска противвредност на одговорно лице во правно лице (среден трговец) и од 200 до 500 евра во денарска противвредност на одговорно лице во правно лице (голем трговец) ќе му се изрече за прекршоците од ставот (1) на овој член.
(3) Глоба во износ од 100 до 250 евра во денарска противвредност на самостоен вршител на дејност ќе му се изрече за прекршоците од ставот (1) на овој член.
(4) Глоба во износ од 50 до 250 евра во денарска противвредност ќе му се изрече на даночен обврзник за цели на ДДВ - физичко лице за прекршоците од ставот (1) на овој член.
Член 21
(1) За прекршоците од член 20 од овој закон прекршочна постапка води Управата за јавни приходи.

XVIII. ПРЕОДНИ И ЗАВРШНИ ОДРЕДБИ
Член 22
(1) Од 01.10.2026 година субјектите кои вршат трансакции можат доброволно да се регистрираат на системот за е-фактура за издавање и прием на е-фактури.
(2) Од денот на доброволната регистрација согласно став (1) од овој член субјектите се должни е-фактурите да ги издаваат исклучиво во структуриран електронски формат преку системот за е-фактура.
(3) Од 01.04.2027 година, обврска за издавање и прием на е-фактури преку системот за е-фактура имаат субјектите од член 16, став (1) точка 1 од овој закон.
(4) Од 01.07.2027 година, обврска за издавање и прием на електронски фактури преку системот за е-фактура имаат субјектите од член 16 став (1) точка 2 од овој закон.
(5) Од 01.10.2027 година, обврска за издавање и прием на е-фактури  преку системот за е-фактура имаат субјектите од член 16, став (1) точка 4 од овој закон. 
(6) Од 01.01.2028 година, обврска за издавање и прием на е-фактури преку системот за е-фактура имаат сите субјекти кои вршат трансакции.
(7) До денот на почетокот на задолжителна обврска за издавање и прием на за е-фактури преку систем е-фактура, субјектите кои не се доброволно регистрирани можат да ги издаваат документите од член 6 од овој закон во хартиена или електронска форма надвор од системот за е-фактура.
(8) Од денот на започнување на примената за секоја категорија, сите фактури кои не се издадени или примени преку системот за е-фактура се смета дека не се издадени во согласност со овој закон.
Член 23
(1) Подзаконските акти за извршување на овој закон ќе се донесат во рок од 3 месеци од влегувањето во сила на овој закон.
Член 24
(1) Овој закон влегува во сила осмиот ден од денот на објавувањето во  „Службен весник на Република Северна Македонија”, а ќе се применува од 01.10.2026 година.
